钦定古今图书集成/明伦汇编/氏族典/第232卷 > 杨文岳
## 钦定古今图书集成/明伦汇编/氏族典/第232卷 > 杨文岳

按《明外史傅宗龙传》：“杨文岳，字斗望，南充人。万历四
十七年进士，授行人。天启五年，擢兵科给事中，屡迁
礼科都给事中。崇祯二年，出为江西右参政，历湖广、
广西按察使，云南、山西左右布政使，以右副都御史
巡抚登莱。十二年，擢兵部右侍郎，总督保定、山东、河
北军务。十四年，李自成陷洛阳，犯开封，诏文岳赴救”，
大溃于孟家庄，再溃于火烧店。部将挟文岳夜驰入
项城，奔陈州。事闻，命革职，充为事官，戴罪自赎。文岳
稍收亡卒，率所部就巡抚高名衡防杞。贼围开封。明
年正月，文岳驰解之，论功，复官。文岳虑贼犯汝宁，从
间道抵上蔡，出贼前，而贼以闰十一月悉众薄汝宁，
城陷，执文岳，文岳大骂不屈，贼怒，缚之城南三里铺，
用大炮击之死。汝阳知县文师颐，亦死之。